Topprestasie vir fiksheidsinstrukteur | News24
Topprestasie vir fiksheidsinstrukteur
Mary-Anne Swiegers (55) is as die beste student aangewys ná ’n 92%-gemiddeld tydens haar opleiding as versorger van geriatriese, demensie-, MS- en ander psigiese en liggaamlike afhanklike pasiënte. Foto: JANNIE HOUGH
MARY-ANNE Swiegers (55) van Edge Fitness in Jeffreysbaai se prestasie as topstudent in haar onlangse eindeksamen by Work Force Solutions is vir haar sommerso terloops in haar baie bedrywige lewe.
Sy is as die beste student aangewys ná ’n 92%-gemiddeld tydens haar opleiding as versorger van geriatriese, demensie-, MS- en ander psigiese en liggaamlike afhanklike pasiënte. Die kursus sluit Biologie, noodhulp, algehele versorging en praktiese komponente in.
Dié gebore Pretorianer het ná skool ’n sekretariële kursus by ’n Pretoria Technikon voltooi en ná ’n loopbaan by ’n Kimberleyse prokureursfirma, met ’n boer, Johan Swiegers, van Douglas getrou. Hy is tans in die eiendomsbedryf.
Na sy haar eie vroue-gim in Jeffreysbaai bedryf het, is sy na Edge Fitness, waar sy steeds vele gesondheidsbewustes fiks hou.
Haar besluit om ook na mense met psigiese en fisiese nood om te sien, moes eers onderbou word met die pas afgelope kursus, sodat sy met alle fasette van so ’n veeleisende taak op hoogte kon kom. Dit was ’n moeilike taak om by al haar ander verantwoordelikhede bedags te werk en laataande te studeer. Maar omdat sy ’n wenner-mentaliteit het, is sy aangewys as die mees uitstaande student.
Die gedrewe ouma van een (amper twee!) met ’n werketiek wat vir niks skrik nie, beplan tans haar loopbaan rondom spesialisering in veral die nuwe rigting.